 NA PAULINE ONGAJI KONGAMANO Kuu la Afrika Linaloangazia Mabadiliko ya Tabianchi (ACS23) lililoanza Jumatatu limekamilika Jumatano, Septemba 6, 2023, viongozi wa bara la Afrika wakihimiza mataifa yaliyostawi kutimiza ahadi yao ya Dola 100 bilioni kila mwaka kukabiliana na athari hasi za mabadiliko ya tabianchi. Viongozi na wajumbe waliohutubu walielezea wasiwasi wao, wakihimiza mataifa yote kuungana kumkabili adui mmoja ambaye bila shaka ni mabadiliko ya tabianchi ambayo chanzo kikuu ni shughuli za binadamu. Hatua za kuchukuliwa Malengo Rais wa Eritrea Isaias Afwerki ametoa changamoto kwa viongozi wa Afrika kuanza kujihusisha vilivyo katika kampeni za kutafuta pesa za kufadhili juhudi za kukabiliana na athari za mabadiliko ya tabianchi, badala ya kukaa kitako na kusubiri misaada kutoka mataifa yaliyostawi. Akizungumza katika mojawapo ya hafla zilizoandaliwa katika Kongamano la Mabadiliko ya Tabianchi Afrika ACS, linaloendelea jijini Nairobi, Rais Afwerki, alionyesha kutoridhishwa na mazungumzo ya kila mara kuhusu mabadiliko ya tabianchi, huku akiongeza kwamba majukwaa hayo pasipo vitendo hayana manufaa. Badala yake, aliwataka viongozi wa bara hili kuangazia masuala ya uwajibikaji na kukabiliana na ufisadi. Aidha, alikosoa mfumo wa kisasa wa kufadhili miradi ya kukabiliana na athari za mabadiliko ya tabianchi barani, akisema kwamba una kasoro kiasi cha kwamba unahakikisha kuwa fedha zinazoelekezwa katika juhudi hizi, mwishowe zinarejea katika mataifa yaliyostawi. Mapema, Mjumbe maalum wa Masuala ya Mazingira kutoka Ikulu ya Whitehouse, Seneta John Kerry alihutubia hafla hiyo ambapo alisistiza kwamba kutokana na majanga ambayo yameshuhudiwa kutokana na athari za mabadiliko ya tabianchi, hatua inapaswa kuchukuliwa sasa. “Wanasayansi wanasema kwamba hali kwa sasa ilivyo ni mbaya, na hii ni ishara tosha kwamba tunapaswa kuanza kuwazia jinsi ya kubuni suluhu za kukabiliana na shida hii.” Senata Kerry alisisitiza kwamba licha ya upinzani dhidi ya baadhi ya miradi ya kukabiliana na mabadiliko ya tabianchi kama vile matumizi ya mimea inayostahimili athari zinazotokana na mabadiliko ya tabianchi, kwa mfano vyakula vilivyobadilishwa kisayansi (GMOs), sharti hatua zichukuliwe sasa. Rais wa Sierra Leon, Julius Maada Wonie alisisitiza umuhimu wa bara hili kujihusisha na shughuli za kukabiliana na athari za mabadiliko ya tabianchi, lakini pia akasisistiza kwamba ili ndoto hii itimie, sharti Afrika isaidiwe. “Bara hili litahitaji usaidizi mkubwa hasa wa kirasilimali hasa ikizingatiwa kwamba Afrika ndio inayoendelea kuathirika pakubwa na majanga yanayotokana na mabadiliko ya tabianchi.” Rais wa Ethiopia, Sahle-Work Zewde aliipongeza Benki ya Maendeleo ya Afrika (AfDB) kwa kujihusisha na miradi ya kukabiliana na athari za mabadiliko ya tabianchi barani. Mwaka wa 2021, AfDB kwa ushirikiano na Global Centre on Adaptation (GCA), zilizindua mpango wa  kuendeleza miradi ya kukabiliana na athari za mabadiliko ya tabianchi (the Africa Adaptation Acceleration Program), unaonuia kukusanya Dola 25 bilioni kufikia mwaka wa 2025, ili kuimarisha miradi ya aina hii barani kupitia nguzo nne ambazo ni utoshelevu wa chakula, miundomsingi thabiti na uundaji wa nafasi za kazi, na ufadhili wa miradi ya ubunifu wa hali ya juu. Aliyekuwa Katibu Mkuu wa Umoja wa Mataifa na Mwenyekiti wa Taasisi ya Global Green Growth Institute, Ban Ki-moon, alisema kwamba huku mabadiliko ya tabianchi yakiwa tishio kwa jamii, viongozi wana wajibu wa kuhakikishia raia wao usalama. “Hii inamaanisha kwamba sasa tunapaswa kubadili maneno na fikra na kuwa vitendo, na sharti nchi zote zishiriki,” akasema Ki-moon You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  